سیف الدین سیف

**سیف الدین سیف** (پیدائش: 20 مارچ، 1922ء - وفات: 12 جولائی، 1993ء) پاکستان سے تعلق رکھنے والے اردو کے ممتاز شاعر، نغمہ نگار، مکالمہ و کہانی نگار اور فلمساز تھے۔

## حالات زندگی
سیف الدین سیف 20 مارچ، 1922ء کو کوچۂ کشمیراں امرتسر، برطانوی ہندوستان کے ایک معزز اور ادبی گھرانے میں پیدا ہوئے۔ ۔ ان کے آباء و اجداد کشمیر سے ہجرت کرکے امرتسر میں آباد ہوئے تھے۔ والد کا نام خواجہ معراج دین تھا جو ایک نیک صفت اور درویش منش آدمی تھے۔ سیف الدین سیف کی عمر جب ڈھائی برس ہوئی تو والدہ کا انتقال ہو گیا۔ سیف کا بچپن امرتسر کی گلیوں میں گذرا۔ ابتدائی تعلیم مسلم ہائی اسکول امرتسر سے حاصل کی لیکن میٹرک کا امتحان بطور پرائیویٹ امیدوار اچھے نمبروں سے پاس کیا۔ پھر ایم اے او کالج امرتسر میں داخل ہو گئے۔ یہاں پر کالج پرنسپل ڈاکٹر ایم ڈی تاثیر اور انگریزی لیکچرار فیض احمد فیض کی قربت نے علمی و ادبی ذوق پیدا کیا۔

## فلمی دنیا سے وابستگی
سیف الدین سیف ایف اے کرنے کے بعد تعلیم جاری نہ رکھ سکے اور فلمی دنیا کے چند لوگوں کے کہنے پر فلمی کہانیاں لکھنے لگے۔ قیام پاکستان کے بعد ہجرت کرکے لاہور کی فلمی دنیا سے وابستہ ہو گئے۔ 1954ء میں انھوں نے اپنا ذاتی ادارہ *راہ نما فلمز* قائم کیا۔ انھوں نے جن فلموں کے لیے نغمات تحریر کیے ان میں *[[ہچکولے (فلم)|ہچکولے]]، [[امانت (فلم)|امانت]]، نویلی دلہن، غلام، محبوبہ، آغوش، [[آنکھ کا نشہ (فلم)|آنکھ کا نشہ]]، [[سات لاکھ (فلم)|سات لاکھ]]، [[کرتار سنگھ (فلم)|کرتار سنگھ]]، طوفان، قاتل، انتقام، [[لخت جگر (فلم)|لخت جگر]]، [[امراؤ جان ادا (پاکستانی فلم)|امراؤ جان ادا]]، [[ثریا بھوپالی (فلم)|ثریا بھوپالی]]، عذرا، [[تہذیب (فلم)|تہذیب]]، [[انارکلی (پاکستانی فلم)|انارکلی]]، [[انجمن (فلم)|انجمن]]، شمع پروانہ* کے نام سرِ فہرست ہیں۔ انھوں نے خود بھی فلمیں بنائیں جن میں *[[سات لاکھ (فلم)|سات لاکھ]]* اور *[[کرتار سنگھ (فلم)|کرتار سنگھ]]* شامل ہیں۔

ان کے کچھ مشہور نغمات میں یہ ہیں:
* جلتے ہیں ارمان میرا دل روتا ہے (انارکلی)
* وہ خواب سہانا ٹوٹ گیا امید گئی ارمان گئے (لخت جگر)
* چل ہٹ ری ہوا گھونگھٹ نہ اٹھا (مادر وطن)
* جس طرف آنکھ اٹھائوں تیری تصویراں ہیں (ثریا بھوپالی)
* میں تیرا شہر چھوڑ جائوں گا (شمع اور پروانہ)
* اظہار بھی مشکل ہے کچھ کہہ بھی نہیں سکتے (انجمن)
* جو بچا تھا وہ لٹانے کے لیے آئے ہیں (امراؤ جان ادا)
* آئے موسم رنگیلے سہانے تو چھٹی لے کے آجا بالما (سات لاکھ)

## شاعری
انھوں نے فلم نگری میں رہنے کے باوجود ادب سے اپنا رابطہ بحال رکھا اور گیتوں کے ساتھ ساتھ نظمیں اور غزلیں بھی تخلیق کرتے رہے۔ سیف الدین سیف کی شاعری سماج کے مسائل اور زندگی کے حقائق کو حقیقت پسندانہ انداز میں بیان کرنے بدرجہ اتم کمال رکھتی ہے۔ وہ غم کی عکاسی بہت ہی مکمل اور متوازن انداز میں کرتے ہیں۔ وہ ندرت افکار کے بیان کے لیے ندرت الفاظ کا انداز اپنا کر معنی آفرینی کی ایسی کیفیت پیدا کرتے ہیں جس سے ان کی شاعری میں سحر کاری اور دلکشی پیدا ہوئی ہے۔ اس خوبصورت شاعر کی غزلوں اور گیتوں کی گونج ہمیشہ ہمارے کانوں میں گونجتی رہے گی۔ سیف الدین سیف کے فن و شخصیت پر روبینہ شائستہ نے *شاعر کج کلاہ* کے نام سے ایک طویل مقالہ لکھا تھا جو کتابی صورت میں شائع ہو چکا ہے۔ ان کی شاعری کے مجموعہ کلام میں *خم کاکل *، *کف گل فروش * اور *دور دراز * شامل ہیں۔ نغمات کے علاوہ ان کی غزلوں پر بھی مختلف گلوکاروں نے اپنے فن کا مظاہرہ کیاجن میں استاد امانت علی خان اور استاد نصرت فتح علی خان کے نام سرِ فہرست ہیں۔

## تصانیف
* خمِ کاکل
* دوردراز
* کفِ گل فروش

## نمونہ کلام


غزل


غزل


غزل


غزل


شعر

## وفات
سیف الدین سیف 12 جولائی، 1993ء کو لاہور، پاکستان میں انتقال کرگئے اور ماڈل ٹاؤن لاہور کے قبرستان میں سپردِ خاک ہوئے۔

## حوالہ جات

زمرہ:امرتسر کے موسیقار
زمرہ:بیسویں صدی کے پاکستانی شعرا
زمرہ:پاکستانی اردو شعرا
زمرہ:پاکستانی فلمساز
زمرہ:پاکستانی مسلم شخصیات
زمرہ:لاہور کے شعرا
زمرہ:1922ء کی پیدائشیں
زمرہ:1993ء کی وفیات

زمرہ:لاہور کے فلم ہدایت کار
زمرہ:پاکستان کو بھارتی تارکین وطن
زمرہ:نگار اعزاز جیتنے والی شخصیات
زمرہ:پاکستانی فلم پروڈیوسر
زمرہ:پاکستانی غنائی شعرا
زمرہ:پاکستانی مرد شعرا